## Susana Camarero destaca els 25 anys de labor de l’Associació d’Empresaris del Camp de Morvedre d’aportació al creixement i desenrotllament econòmic

*** La vicepresidenta primera ha clausurat l’entrega de premis que concedix l’Associació d’Empresaris del Camp de Morvedre amb motiu del seu 25 aniversari
* Durant l’acte d’entrega, Camarero ha recordat que este dimecres es complixen tres mesos de la DANA**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat els 25 anys de labor de l’Associació d’Empresaris del Camp de Morvedre (Asecam) d’aportació al creixement i desenrotllament econòmic de la comarca i de la Comunitat Valenciana.

Durant la clausura de l’entrega dels 18 reconeixements i 2 premis que Asecam ha organitzat amb motiu del seu 25é aniversari, Susana Camarero ha felicitat els empresaris que han rebut el reconeixement després de portar 20 anys en Asecam, pel seu compromís amb l’associacionisme i amb esta entitat comarcal.

Així mateix, Camarero ha agraït el premi ‘Entitat destacada’ concedit a la Conselleria d’Innovació, Indústria, Comerç i Turisme pel seu compromís amb l’associacionisme empresarial i per l’impuls de polítiques i ajudes que permeten el treball diari de les entitats multisectorials, a més per la seua aposta per desenrotllar accions que permeten la innovació en el sector empresarial.

A més, s’ha entregat el premi a la ‘Trajectòria professional’ a Fernando Villach i Carolina Pérez, gerents de Digital Inter-Fax, empresa amb 35 anys d’activitat.

En el transcurs de l’acte, Susana Camarero ha destacat la trajectòria i labor de José Luis Marín Carbonell, fundador de Colegios Siglo XXI (grup educatiu que gestiona Mas Camarena), mort durant les inundacions del passat mes d’octubre, al qual Asecam ha entregat un ‘Reconeixement especial’ en la seua memòria, que han arreplegat els seus fills.

En la seua intervenció, la vicepresidenta primera també ha assenyalat que “davant la demanda actual de vivenda, el Consell està treballant amb els ajuntaments, com en el cas de Sagunt, per a la licitació de noves vivendes que donen l’alleujament que necessita esta zona, davant l’obertura de la gigafactoria de Volkswagen i l’arribada de persones que hi treballaran”.

En este sentit, cal indicar que, en el marc del Pla Viu de la Generalitat, a Sagunt s’han licitat un total de 233 vivendes protegides, com a mesura per a ampliar l’oferta de vivenda i combatre els elevats preus de compra i de lloguer.

Així mateix, Camarero ha apuntat que “en l’àmbit de les inversions, des del Consell s’han impulsat més de 600 milions d’euros en infraestructures que ajuden a convertir la factoria en font d’ocupació i creació de riquesa en la comarca del Camp de Morvedre i en tota la Comunitat Valenciana”.

Així, ha recordat accions concretes com el Battery Campus, l’estació intermodal o la subestació elèctrica, totes intervencions que permetran posar en marxa la factoria.

Susana Camarero, en complir-se este dimecres els tres mesos de la DANA, ha tingut unes paraules de record per als afectats i ha agraït als empresaris de la comarca la seua solidaritat amb ells, i els ha traslladat la voluntat del Consell per a continuar comptant amb la seua participació en la reconstrucció.

Fecha: 29/01/2025